Kakawin Arjunawiwāha/Pupuh 18
Pupuh 18 - Mṛdukomala 

1. 
a. ḍuh nohanku kakanta cuṇḍuk i kita-n dunung kadi dine
b. mangkêka pwa halĕpnika-ng i Maṇimāntakâparimita
c. ngūni ngwang mara yan wruhâlĕwiha sangka ring surapada
d. mangkin śīrṇa tĕka-ng surālaya huwus hilang malaradan

2.
a. sambandhanya huwus katon sang asurādhipa-n lumuruga
b. byakta bhraṣṭanikang surālaya wiśīrṇa hĕntya kahala
c. yêki-n karaṇaning ḍatang humulu pādapangkaja haji
d. anglonloni kasewakan nghulun abhakti tan kahañanga

3. 
a. wīnang dyah pira harṣa sang prabhu rumĕngwa denta mawuwus
b. lwir śrīning madhumāsakāla tĕka ring hapit kari kita 
c. kingkingning taru-wṛkṣa tulyani lulut sang onang i kita
d. indung mājara sanghulun dṛḍha tumona garjita haji
4. 
a. rwêkang majara kāri tunggal angucap lawan sang asuma
b. praptê kang mawarah satorasih i sang Niwātakawaca 
c. sojar sang prabhu Suprabhā wahu ḍatang sumambah i hari
d. mangke prāpta sakêng surālaya hanêng taman kasiharĕp

5. 
a. hetunya-n tĕka kūngnya ngūni hulunê pananmata haji 
b. sang hyang Śakra jugâtĕngĕt mahal awaknya têki wĕkasan 
c. āpan byakta wiśīrṇaning surapada-n tĕkap sangahulun 
d. prajñângloni kasewakan duga-dugâlĕmĕh kahañanga

6. 
a. nāhan lingnya kinon marĕk-marĕka de Niwātakawaca 
b. harṣânggañjar i raśmining guyu sirâmanis wulatira 
c. sang konĕngnira ngūni rakwa tĕka tan pasangkan inucap 
d. tan pojar sakarĕng pijĕr mĕnĕb-ĕnĕb raras hatinira

7. 
a. mojar bhāgya juga-n ḍatĕng maṇikikang Surendrabhawana 
b. lakṣmīning suraloka kagraha tĕkapku sampun angalih 
c. nāhan lingnya madān umangkata marêng taman mamapaga 
d. lunghânggopita denira-n laku tanora kapriya tumūt

8. 
a. sampun prāpta sirêng tamān alas-alasnya tulya rahina 
b. dening lek gumawang linūdan i kĕñarnikang maṇimaya 
c. ring rangkang sphaṭika-n dunung mulati gātra sang wahu ḍatĕng
d. mambĕt bhāwanira-n panĕmbah angĕlih pinangkwakĕnira

9. 
a. munggah munggw irikang gṛha sphaṭika sang Niwātakawaca 
b. sang konĕng kinisapwakĕn titir umingsĕr epu mangĕsah 
c. lungā tang paricārikā syapa kasangśayan tĕkapira
d. mojar sang Maṇimāntakādhipa tĕhĕr makon lumihata

10.
a. ndyah mangke pwa baliknikang hṛdaya mārparanti rumaras
b. rwang we ta pwa kakanta māsku kumĕtĕr halisku ri tĕngen
c. akweh dūtanikang sukhâpuhara harṣa tan pajamuga
d. ipyankw ību kagunturan madhu balik pwa tan kita tĕka

11.
a. lāwan têbu hiḍĕp-hiḍĕpku ri pananmatanta tan i rāt
b. lwir sambegani lunggah ing gaḍung angolakĕn kayu ragas
c. truhning megha kunang kitânuruni catakâmĕlas-arĕp
d. sang hyang lek tumuran kamāsihĕn anon cucur kari kita

12.
a. nāhan lingnira sang Niwātakawacâcawuh mangarĕki
b. meh-meh rājasa met pasambulihan ing tapih juga sira
c. sang sinwamning aśoka kanglihan atâkiput kasiharĕp
d. mojar ndān atĕhĕr mangañjali lĕkasnirângasih-asih

Arjunawiwāha
Kakawin Arjunawiwāha